정조 18년
甲寅九月十五日卯時上御誠正閣藥房入診大臣備局堂上引見入侍時藥房提調徐有防副提調沈煥之行左承旨沈晉賢左副承旨金啓洛記事官鄭文始假注書韓永建事變假注書尹東壽編修官安經心記注官金良倜檢校直閣南公轍右議政李秉模行司直鄭好仁戶曹判書沈頤之兵曹判書具庠吏曹判書李致中禮曹判書閔鍾顯行副司直李敬懋刑曹判書李在學行副司直金載瓚徐有大李漢豐漢城右尹趙鎭寬副司直尹行恁掌令曺允遂校理尹光普正言李元八副修撰任希存醫官柳光翼金孝儉金光國周命新李周憲吳仁豐安昌禧丁希泰以次進伏訖秉模等曰數日日氣頗涼聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣有防曰王大妃殿進御湯劑限四貼更爲煎入乎上曰醫官進前詳陳可也光國曰限四貼更爲進御似好矣上曰依爾言煎入上曰王大妃殿進御行濕流氣飮自今日一貼式煎入出榻敎上曰注書進伏退出之際顚錯擧措駭然矣命書榻敎曰當該注書汰去此後假官失體於班次當該實官請罪事書揭政院壁上秉模曰左相屢次胥命之後雖伏承勿待命之敎不勝悚惶之忱尙不得還歸私次今日賓筵亦不得進參矣上曰旣非待命又無政院啓辭則予亦何以處之勿待命仍傳命召之敎逐日酬應甚爲苦矣今無待命啓辭可以省一酬應矣上曰次對爲之秉模曰民事別無仰達者而近日日氣淸和大有益於秋農而近聞嶺南異於前日所聞農形反爲三南之最云矣上曰然則爲民事萬萬誠幸矣秉模曰此水原留守趙心泰狀啓也以爲本府馬步軍啓下節目中春秋操不爲磨鍊者槪緣馬軍之二月十月步軍之至臘正三朔入防時肄藝司鍊而然春秋之治兵振旅卽兵家之大要以其入防時鍊藝廢閣大操恐非團束法意必於十月滌場之後二月耕作之前依式詰戎係是不可已者春秋行操當否請令廟堂稟處矣節目成出時春秋操之不爲磨鍊果出於入防之故而論以軍制只行入防時司鍊不行春秋之操習終涉未備依狀請以二月十月定式施行而前期狀聞稟旨一如諸道習操之例今年則他道習操旣皆停止不可異同本府習操一體停止之意分付何如上曰依爲之出擧條秉模曰廟薦法意甚重而今番濟州牧使東萊府使議薦時諸堂中不薦者甚多竝推考東萊府使議薦中以時在罪謫之人混入薦記尤是不察該堂從重推考何如上曰依爲之出擧條秉模曰閤外班次之不得私語亦關朝章而冢宰以董正庶僚之職每未免隨衆爲之吏曹判書李致中推考警責何如上曰依爲之出擧條秉模曰關西殿郞卽班族之職而聞新差殿郞朴葵顯朴尙默或以吏屬或以賤類冒參物情不平云望筒一竝勿施聞渠輩有所願納於役所而得差云此則令道臣往復役所還爲出給何如上曰依爲之道臣難免不審推考俾知朝家亦待本道士族之意願納之物已納還給已用計給付之道臣懲治可也出擧條秉模曰廟宮社壇親享時則從官無止接之處故不得不許入軍幕而若非親享則獻官以下皆有入接之房豈可許入軍幕以致紛雜之弊乎自今以後申明舊例親享時外軍幕一切嚴禁如是之後或有冒入者則門將汰去各該官員亦爲重勘事定式施行至於郊壇各享所之無齋房處依前勿禁之意一體分付何如上曰依爲之出擧條秉模曰馬馬海權管鄭履綏內遷館職馹召有命而久不差代以致經幄之臣還朝稽滯事甚未安兵曹判書具庠推考何如上曰依爲之出擧條秉模曰近見秋曹囚徒敎獄干連之許久滯囚甚多殊非對揚恤獄之德意申飭秋曹卽爲推覈可以酌決者使之酌決何如上曰依爲之出擧條秉模曰忠淸水使尹範敍方在拿命中而尙未差代事面苟艱令該曹卽爲差代近聞安眠島風落松其數夥然此不可等閒置之嚴飭道臣別定剛明差員使之一一摘奸烙印後報本司以爲區處之地何如上曰依爲之差員雖極擇差送水使卽其主人今日政以奉法畏愼不敢踰濫人差送事分付銓曹可也出擧條頤之曰嶺南嶺底八邑席子色品年年麤劣不堪入用之故向來筵達出擧條申飭矣今年所納非但無申飭之效其麤劣反有甚於前日近來外邑之不畏朝令極爲駭然該邑守令事當竝請拿勘而災歲邑弊不可不念當該不飭之道臣爲先從重推考該守令待畢糴竝令本道指名現告拿問嚴處麤劣席品一傡退送使之改備上納歲幣方物封裹在卽而未上納者尙有數三邑其愆期慢飭之罪不可置之此亦一體待畢糴拿問嚴處何如上曰依爲之出擧條頤之曰武藝廳雨衣所着法油自今年勿爲上下已承筵中下敎而改備加油之際又有紙物等雜種所下者此亦經稟然後可以擧行故敢此仰達矣上曰竝勿爲上下可也出擧條頤之曰今年各道分等姑未上來經費贏縮雖不可預料明年臣曹需用可知其浩多關西前後道臣以記餘留置本營者厥數爲三萬兩俄於閤外已有商量於大臣者此則自臣曹取用似好故敢此仰達矣上曰大臣之意何如右議政李秉模曰於此於彼其爲公貨則一也隨時取用恐無妨矣上曰事面雖似苟艱若有前例不必靳許退考可據之例取用可也出擧條庠曰今番各道老人狀啓中士族之應付於同僉樞者本曹未及詳知其來歷間有遺漏不無向隅之歎云而旣已磨勘之後自下不敢擧行玆敢仰達矣上曰老人事有不可知今日政一傡具三望備擬待下批卽爲安寶下送以示朝家惠養之政政官牌招開政可也出擧條上曰政官牌招開政出榻敎上曰有地處而未付同僉樞老人今日政具三望備擬待下批卽爲安寶下送出榻敎上曰馬馬海權管蘇弊間今番亦以參上時仕中拔例擇差下送出榻敎命書傳敎曰前此李爲彬收用時亦有下敎事屬莫重則微事亦必欲酬其勞況此兩人之爲國役效誠其所云勞不止於渠之一身之事聞甚感其誠官職何惜且況有地處乎水原幼學鄭述周李運復今日政調用事分付上曰崇靈殿參奉朴葵顯望筒勿施平安監司金思穆推考出榻敎上曰行判中樞府事李命植行副司直趙宗鉉備堂還差出榻敎允遂等曰請黜置罪人鄭致達妻亟令王府夬正典刑措辭現上上曰不允出擧條允遂等曰請物故罪人德相亟施孥籍之典措辭現上上曰不允出擧條允遂等曰請逆賊尙喆追施孥戮之典措辭現上上曰不允出擧條允遂等曰請向日合辭兩啓之已傳而未徹者亟命捧入仍賜允兪俾王章伸而四字刀割措辭現上上曰不允出擧條允遂等曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭現上上曰不允出擧條允遂等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭現上上曰不允出擧條允遂等曰請物故罪人國榮亟施孥籍之典措辭現上上曰不允出擧條允遂等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法措辭現上上曰不允出擧條允遂等曰請柳星漢亟令王府設鞫嚴問期於得情夬正邦刑措辭現上上曰不允出擧條允遂等曰請承款後物故罪人九宗亟施孥籍之典措辭現上上曰不允出擧條允遂等曰請亟寢秋曹罪人柳師文放釋之命仍令王府設鞫嚴問期於得情夬正王法措辭現上上曰不允出擧條允遂曰臣姿性庸愚言議巽軟淸朝耳目之任萬不近似而賓對有命懲討義重冒汲登筵兩司合啓奏達之際未及措辭致有僚臺譴罷之請滿心慙恧無地自容以此情踪其何敢一刻晏然於臺次乎請命遞斥臣職上曰勿辭亦勿退待出擧條元八曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭現上上曰不允出擧條元八曰請逆賊尙魯亟施孥戮之典措辭現上上曰不允出擧條元八曰請亟寢秋曹罪人柳師文放釋之命仍令王府設鞫嚴問夬正典刑措辭現上上曰不允出擧條元八曰合啓中末端兩件其所關係尤何如也而尙在廳壁入徹之請久未蒙兪一日二日轉成古紙此誠今日臣民所共抑鬱而憤惋者也其在言責之地苟能各殫乃心務積苦忱或庶幾感回天聽終可以少扶倫常而行公兩司之鎭日呈告無意詣臺者已極訝惑矧玆賓對有命事體尤別固當竭蹶趨簉之不暇而又此無難不進噫寂寥之請雖若無輔義理攸關亦在盡誠則雖未知情病之如何揆以事體寧無玩愒之嫌乎請今日不進兩司諸臺一竝施以譴削之典上曰過矣不允出擧條元八曰傳啓之法何等嚴重而掌令曺允遂傳啓之際不爲措辭徑先仰奏有損臺體請掌令曺允遂施以罷職之典上曰近來兩司合啓府院傳啓之更端臺臣之先以將奏某啓措辭者可謂謬例今筵掌憲雖於措辭有一爲一否之失而以措辭爲罪未知爲然不允此後則措辭之謬例釐正可也出擧條上曰正言李元八推考出榻敎元八曰臣固以無似不合於言責而賓對有命懲討義重冒沒登筵僚臺傳啓之後全昧事例以不爲措辭仰請遞罷又於新啓亦以措辭仰奏至承問備之命以此情踪其何敢一刻晏然於臺次乎請命遞斥臣職上曰勿辭亦勿退待出擧條上敎頤之曰站船事何以爲好耶或言露梁別將依薺浦萬戶例使之領運爲好云此亦如何矣頤之曰臣日前問於江上格人及舟橋司領將輩皆以不詳其利害姑無樂從者而大抵都差員反爲民弊未知何以則爲穩便之道也上曰第退而更商其便否以稟也晉賢曰知義禁柳戇旣呈肅單不爲入來事甚未安原單子勿施推考警責何如上曰依爲之與未肅拜知義禁許遞今日政差出可也出擧條啓洛曰事變假注書尹東壽傳命出去之際草冊與草筆遺置筵上事甚未安推考何如上曰依爲之出擧條上曰長興庫官員中金獻祚待畢糴拿處事分付金吾可也仍命退諸臣以次退出